Direktiva Komisije

z dne 24. marca 1988

o prilagoditvi tehničnemu napredku Direktive Sveta 71/320/EGS o približevanju zakonodaje držav članic o zavornih napravah za določene kategorije motornih vozil in njihovih priklopnikov

(88/194/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 71/320/EGS z dne 26. julija 1971 o približevanju zakonodaje držav članic o zavornih napravah za določene kategorije motornih vozil in njihovih priklopnikov [1], kot je nazadnje spremenjena z Direktivo Komisije 85/647/EGS [2],zlasti člena 5,

ker je glede na napredek v zavorni tehnologiji na splošno in predvsem v proizvodnji protiblokirnih naprav zdaj mogoče zahtevati obvezno vgradnjo takih naprav, ki ustrezajo določbam te direktive, v določena težka vozila in priklopnike, zaradi izboljšanja varnosti v cestnem prometu;

ker so določbe te direktive skladne z mnenjem Odbora za prilagajanje tehničnemu napredku direktiv o motornih vozilih,

SPREJELA NASLEDNJO DIREKTIVO:

Člen 1

Prilogi I in X k Direktivi 71/320/EGS se spremenita skladno s prilogo k tej direktivi.

Člen 2

1. Po 1. oktobru 1988 nobena država članica ne sme iz razlogov, ki se nanašajo na zavorne naprave:

- zavrniti podelitve EGS-homologacije ali izdaje kopije certifikata, predvidenega v zadnji alinei člena 10(1) Direktive Sveta 70/156/EGS [3], ali izdaje nacionalne homologacije za določen tip vozila, ali

- prepovedati začetka uporabe vozil,

če so zavorne naprave za tak tip vozil ali za taka vozila skladne z zahtevami Direktive Sveta 71/320/EGS, kot je nazadnje spremenjena s to direktivo.

2. Po 1. oktobru 1989 države članice:

- ne smejo več izdajati kopije certifikata, predvidenega v zadnji alinei člena 10(1) Direktive Sveta 70/156/EGS za tip vozila, katerega zavorne naprave niso skladne z zahtevami Direktive 71/320/EGS, kot je nazadnje spremenjena s to direktivo,

- lahko zavrnejo podelitev nacionalne homologacije za tip vozila, katerega zavorne naprave niso skladne z zahtevami Direktive 71/320/EGS, kot je nazadnje spremenjena s to direktivo.

3. Po 1. oktobru 1991 lahko države članice prepovejo začetek uporabe vozil, katerih zavorne naprave niso skladne z zahtevami Direktive 71/320/EGS, kot je nazadnje spremenjena s to direktivo.

Člen 3

Do 1. oktobra 1988 države članice sprejmejo predpise, ki so potrebni zaradi uskladitve s to direktivo. O tem takoj obvestijo Komisijo.

Člen 4

Ta direktiva je naslovljena na države članice.

V Bruslju, dne 24. marca 1988

Za Komisijo

Cockfield

Podpredsednik

[1] UL L 202, 6.9.1971, str. 37.

[2] UL L 380, 31.12.1985, str. 1.

[3] UL L 42, 23.2.1970, str. 1.

--------------------------------------------------

PRILOGA

Spremembe Prilog k Direktivi 71/320/EGS, kakor je bila spremenjena z direktivami 74/132/EGS, 75/524/EGS, 79/489/EGS in 85/647/EGS

PRILOGA I: DEFINICIJE, ZAHTEVE, IZDELAVA IN VGRADNJA

Za točko 1.17 se dodajo naslednje nove točke 1.18, 1.19 in 1.20:

"1.18 Medmestni avtobus

Izraz "medmestni avtobus" pomeni vozilo, konstruirano in opremljeno za medmestni prevoz, ki nima prostorov, posebej namenjenih za stoječe potnike, vendar lahko na kratke razdalje prevaža potnike, ki stojijo v prehodu na sredini.

1.19 Turistični avtobus

Izraz "turistični avtobus" pomeni vozilo, konstruirano in opremljeno za dolga potovanja, urejeno tako, da zagotavlja udobje sedečim potnikom in ne prevaža stoječih potnikov.

1.20 Protiblokirne naprave

Glej Prilogo X, točka 2.1."

Za točko 2.2.1.21 se dodata naslednji dve novi točki 2.2.1.22 in 2.2.1.23:

"2.2.1.22 Določena motorna vozila morajo biti opremljena s protiblokirnimi napravami skladno s Prilogo X, kot je prikazano v naslednji tabeli:

Vozilo | Največja tehnično dovoljena masa | Kategorija protiblokirne naprave |

Kategorija | Opis |

M3 | Medmestni avtobusi in turistični avtobusi | > 12 ton | 1 |

N3 | Motorna vozila, ki lahko vlečejo priklopna vozila kategorije O4 | > 16 ton | 1 |

2.2.1.23 Če so motorna vozila, ki niso omenjena v točki 2.2.1.22 zgoraj, opremljena s protiblokirnimi napravami, morajo te naprave izpolnjevati zahteve iz Priloge X."

Za točko 2.2.2.12 se dodata naslednji dve novi točki 2.2.2.13 in 2.2.2.14:

"2.2.2.13 Priklopna vozila kategorije O4 morajo biti opremljena s protiblokirnimi napravami skladno s Prilogo X.

2.2.2.14 Če so priklopna vozila, ki niso omenjena v točki 2.2.2.13 zgoraj, opremljena s protiblokirnimi napravami, morajo te naprave izpolnjevati zahteve iz Priloge X."

PRILOGA X: ZAHTEVE, KI VELJAJO ZA PRESKUSE VOZIL, OPREMLJENIH S PROTIBLOKIRNIMI NAPRAVAMI

Točka 1.1 se nadomesti z naslednjim besedilom:

"1.1 Namen te priloge je določiti zahtevane učinke zavornih sistemov s protiblokirnimi napravami, ki so vgrajene na cestna vozila. Poleg tega morajo motorna vozila, ki lahko vlečejo priklopna vozila, in priklopna vozila, opremljena s pnevmatskimi zavornimi sistemi, v obremenjenem stanju izpolnjevati zahteve po združljivosti, ki so določene v dodatku k točki 1.1.4.2 Priloge II."

Točka 3.2 se nadomesti z naslednjim besedilom:

"3.2 Šteje se, da je vlečeno vozilo opremljeno s protiblokirno napravo v smislu točke 1 dodatka k točki 1.1.4.2 Priloge II, če vsaj dve kolesi na nasprotnih straneh vozila neposredno regulira protiblokirna naprava in so izpolnjene vse ustrezne zahteve te priloge. Poleg tega morajo pri običajnih priklopnikih vsaj eno kolo na eni prednji osi in eno kolo (diagonalno nasprotno) na eni zadnji osi neposredno regulirati samostojni modulatorji."

--------------------------------------------------